Ved anholdelsen var politimand i besiddelse af kontanter svarende til beløb, der blev stjålet fra død mand

Ved du noget? Tip os på 1224@eb.dk eller SMS 1224 (alm. SMS-takst)

Den Uafhængige Politiklagemyndighed sigter en sjællandsk politimand for at stjæle penge fra en død mands pung.

- Vi får fredag morgen kendskab til en mistanke om, at der er begået et sådan tyveri. Vi beder derfor Rigspolitiets rejsehold om at bistå en anholdelse, siger Christian Otto, Specialkonsulent hos Den Uafhængige Politiklagemyndighed til Ekstra Bladet.

Det formodede tyveri fandt sted torsdag i sidste uge, og den mistænkte politimand blev allerede anholdt fredag.

Den Uafhængige Politiklagemyndighed oplyser i en pressemeddelelse, at politimanden ved anholdelsen var i besiddelse af et kontant pengebeløb, som svarer til det beløb, der angiveligt er blevet stjålet.

Hvilket beløb, der er tale om, vil Christian Otto dog ikke komme ind på.

- Jeg vil det ikke nærmere, men der er selvfølgelig tale om et beløb, som man finder i en pung, siger han til Ekstra Bladet.

Det var i forbindelse med en almindelig politiforretning hos en afdød person, at det angivelige tyveri fandt sted.

Ved anholdelsen foretog Rigspolitiet også en ransagning af politimandens hjem.

Christian Otto vil endnu ikke oplyse, i hvilken politikreds den sigtede betjent arbejder i.

- Det er foregået i en sjællandsk politikreds, nærmere kan jeg ikke komme det, og vi tager os nu af efterforskningen, sigter specialkonsulenten ved DUP til Ekstra Bladet.

Politiklagemyndigheden kan bede Rigspolitiet om hjælp i sager, hvor man skønner, at der skal handles hurtigt. Og i denne sag vurderede man, at der var risiko for, at den sigtede ville "bortskaffe bevis", som det hedder på juristsprog.

Ifølge politiklagemyndigheden blev den mistænkte sat på fri fod efter at være blevet afhørt fredag. Betjenten må dog vente lidt endnu på en afgørelse i sagen.

- Vi har nogle tekniske undersøgelser og afhøringer af personer, som vi skal have klaret. Bagefter sender vi en redegørelse til Statsadvokaten, som bestemmer, om der skal rejses tiltale eller hvad der skal ske, fortæller Christian Otto til Ekstra Bladet.